Мэкъумэш университетым и студентхэм Тыркур къапоплъэ
Къэбэрдей-Балъкъэр къэрал мэкъумэш университетым и сату-технологие факультетым и студентхэр иджыблагъэ IущIащ Тыркум щыщ Къайсэр къалэм и лIыкIуэу Налшык щыIэ Аппоев Аслъэн.
ЗэIущIэм хэтащ факультетым и декан ЛIуп Тимур, «Сату Iуэхур зэкIэлъыгъэкIуэныр, туризмэмрэ правэмрэ» кафедрэм и профессор Беслъэней Эдуард, Эрдоган Р. Т. и цIэр зезыхьэ университетым (Тыркум и Ризе къалэм дэтщ) и магистратурэм щIэс, КъБКъМУ-м и экономикэ факультетыр къэзыуха Конаковэ Зульфия, абы и адэ, Шэджэм Ищхъэрэ къуажэм и администрацэм и Iэтащхьэ Конаков Ильяс сымэ.
Зэхуэсым щытепсэлъыхьащ ди мэкъумэш университетым и студентхэм я щIэныгъэм Тыркум и еджапIэ нэхъыщхьэм щыхагъэхъуэным теухуауэ щыIэ Iэмалхэм. Эрдоган Реджеп Тайип и цIэр зезыхьэ университетымрэ КIуэкIуэ В. М. и цIэр зезыхьэ Къэбэрдей-Балъкъэр къэрал мэкъумэш университетымрэ нэхъ пасэу зэращIылIа зэгурыIуэныгъэм ди студент 25-м Iэмал къарет я бюджетым къыхэкI мылъкукIэ я деж щеджэну.
А университетым щIэтIысхьэн щхьэкIэ студентым пщIэ щIиту тыркубзэм зы илъэскIэ а къэралым щыхуеджэн хуейщ. Ар къиуха нэужь, диплом къратыж икIи Тыркум IэнатIэ щыувыну Iэмал иIэ мэхъу, уеблэмэ зэдзэкIакIуэу лэжьэнуи хуитщ.
Университетым щIэтIысхьэну хуейм адэкIэ тест экзаменыр итынущ, къэпщытэныгъэр балли 100-м тещIыхьауэ щытщ. ТыркубзэмкIэ балл 60 нэхърэ мынэхъ мащIэ къихьмэ, цIыхур хуитщ сыт хуэдэ IэщIагъэми бюджетым къыхэкI мылъкукIэ хуеджэну магистратурэм щIэтIысхьэну. Еджэныр къиухмэ, дуней псом къыщалъытэ диплом къратынущ.
Илъэсым къриубыдэу тыркубзэр зыджа икIи абыкIэ итыжа экзаменымкIэ балл 98-рэ къэзыхьа Зульфия студентхэм ядэгуэшащ Тыркум щилъэгъуахэмкIэ, студентхэм я упщIэхэми жэуап иритащ.
НыбжьыщIэхэм защыхуигъазэм, Конаков Ильяс жиIащ хамэ къэрал ущеджэным икъукIэ жэуаплыныгъэшхуэ зэрыпылъыр, сыту жыпIэмэ еджапIэ нэхъыщхьэм и мызакъуэу, республикэми, къэралми я лIыкIуэ хуэдэу мэхъу дэтхэнэ зы ныбжьыщIэри.
Аппоев Аслъэн къыхигъэщащ Къэбэрдей-Балъкъэрым курыт школхэр къыщызыуххэми а еджапIэ нэхъыщхьэм щIэтIысхьэну Iэмал зэраIэр. Республикэм и курыт школхэм щIэныгъэфI щызэзыгъэгъуэтахэр, КъБКъМУ-р ядэIэпыкъуурэ, Эрдоган и цIэр зезыхьэ университетым щIэтIысхьэфынущ.
КIУРАШЫН Заремэ,
КIуэкIуэ В. М. и цIэр зезыхьэ Къэбэрдей-Балъкъэр
къэрал мэкъумэш университетым и пресс-IуэхущIапIэм и лэжьакIуэ.
